Fit-23 ta' Mejju 2017, il-Kunsill qabel dwar sistema ġdida għas-soluzzjoni tat- tilwim dwar it-taxxa doppja Il-proposta għandha l-għan li ttejjeb il-mekkaniżmi li jintużaw għas-soluzzjoni tat-tilwim bejn l-istati membri meta jinqala' t-tilwim minħabba l- interpretazzjoni tal-ftehimiet dwar l-eliminazzjoni tat-taxxa doppja. Hija tibbaża fuq il-konvenzjoni 90/436/KEE dwar l-eliminazzjoni tat-taxxa doppja in konnessjoni mal-aġġustament tal-qligħ ta' intrapriżi assoċjati. "Din id-direttiva hija parti importanti mill-pjan tagħna li nsaħħu ċ-ċertezza tat-taxxa u ntejbu l-ambjent kummerċjali fl-Ewropa", qal Edward Scicluna, ministru għall-finanzi ta' Malta, li bħalissa għandha l-presidenza tal-Kunsill. Is-sitwazzjonijiet fejn stati membri differenti jintaxxaw l-istess dħul jew kapital darbtejn jistgħu joħolqu ostakli serji għall-kummerċ transkonfinali. Huma joħolqu piż tat-taxxa eċċessiv, jistgħu joħolqu distorsjonijiet ekonomiċi u jkollhom impatt negattiv fuq l-investiment transkonfinali. L-abbozz ta' direttiva jirrikjedi li l-mekkaniżmi għas-soluzzjoni tat-tilwim ikunu obbligatorji u vinkolanti limiti ta' żmien ċari u obbligu li jinkisbu riżultati. B'hekk, hija tipprova tiżgura ambjent tat-taxxa fejn l-ispejjeż tal-konformità għan-negozji jitnaqqsu kemm jista' jkun. It-test jippermetti li tinbeda "proċedura għal ftehim reċiproku " mill-kontribwent, li taħtha l-istat membru jrid jilħaq ftehim fi żmien sentejn. Jekk il-proċedura tfalli, titnieda proċedura ta' arbitraġġ biex jiġi solvut it-tilwim fl-iskedi taż-żmien speċifikati. Għal dan, jinħatar bord konsultattiv ta' arbitri indipendenti, li jistgħu jkunu minn tlieta sa ħamsa, flimkien ma' mhux aktar minn żewġ rappreżentanti minn kull stat membru. Il-bord ("kummissjoni konsultattiva") joħroġ opinjoni għat-tneħħija tat-taxxa doppja fil-każ fejn ikun hemm tilwim, li hija vinkolanti għall-istati membri involuti sakemm ma jaqblux dwar soluzzjoni alternattiva. Il-Kunsill approva kompromess li ntlaħaq dwar il-kwistjonijiet li ġejjin: l-ambitu tad-direttiva, jiġifieri t-tipi ta' tilwim li għandhom jiġu koperti. Il-Kunsill qabel dwar ambitu wiesa' iżda bil-possibbiltà, skont il-każ, li jiġi eskluż it-tilwim li ma jinvolvix it-taxxa doppja; "persuni indipendenti ta' reputazzjoni": kriterji li jiżguraw l-indipendenza ta' dawk li jinħatru fi grupp ta' arbitri indipendenti. Intlaħaq qbil li l-arbitri m'għandhomx ikunu impjegati ta' kumpaniji li jipprovdu konsulenza fiskali jew li taw konsulenza fiskali fuq bażi professjonali. Sakemm ma jkunx maqbul mod ieħor, il-president tal-bord għandu jkun imħallef; kumitat permanenti: il-possibbiltà li tiġi stabbilita struttura permanenti li tindirizza l-każijiet ta' soluzzjoni tat-tilwim jekk l-istati membri jaqblu dwar dan. Il-passi li jmiss Intlaħaq qbil f'laqgħa tal-Kunsill Affarijiet Ekonomiċi u Finanzjarji. Il-Kunsill ser jadotta d-direttiva ladarba l- Parlament Ewropew ikun ta l-opinjoni tiegħu. L-istati membri ser ikollhom sat-30 ta' Ġunju 2019 biex jittrasponu d-direttiva fil-liġijiet u r-regolamenti nazzjonali. Hija ser tapplika għall-ilmenti mressqa wara dik id-data dwar kwistjonijiet b'rabta mas-sena tat-taxxa li tibda fl- 1 ta' Jannar 2018 jew wara. Madankollu, l-istati membri jistgħu jaqblu li japplikaw id-direttiva għal ilmenti b'rabta mas-snin preċedenti tat-taxxa. Abbozz ta' direttiva ta' Mejju 2017 dwar is-soluzzjoni tat-tilwim dwar it-taxxa doppja Ara l-paġna tal-laqgħa